The Malta Independent tippubblika ritratt tal-Ministru Evarist Bartolo u s-Segretarju Parlamentari Rosianne Cutajar waqt it-tnedija tal-kampanja Blue Heart għall-vittmi tat-traffikar uman. Tirrapporta li l-Awditur Ġenerali ikkonkluda li l-ftehim fil-prinċipju bejn il-Gvern u l-Vitals Global Healthcare jikkonferma li l-proċess tat-tender għall-konċessjoni tat-tliet sptarijietkien ivvizzjat u qarrieqi. Rappurtat ukoll li mill-inqas 65 immigrant li nġibu Malta t-Tnejn li għadda ttestjaw pożittiv għal COVID-19. Maltatoday tirrapporta li l-awtoritajiet tas-saħħa qalu li 65 immigrant minn 94 li ddaħlu Malta t-Tnejn li għadda nstabu pożittivi għal COVID waqt li disgħa oħra għadhom qed jistennew ir-riżultati tal-iswab tests. Rappurtat ukoll li r-rapport aġġornat tal-Uffiċċju tal-Awditur Ġenerali sab li l-Uffiċċju tal-Prim Ministru injora r-riżultati tal-iskrutinju li sar fuq Vitals Global Healthcare qabel ingħatat il-konċessjoni għat-tliet sptarijiet waqt li jirrapporta li l-ftehim fil-prinċipju li kien nieqes u nstab jimplika li Keith Schembri u l-Uffiċċju tal-Prim Ministru kienu primarjament responsabbli għal konċessjoni. The Times tippubblika ritratt taż-żjara mill-Qorti fis-sit ta' kostruzzjoni fejn f'Marzu li għadda Miriam Pace mietet mirduma taħt il-ġebel u t-terrapien ta' darha stess fil-każ kontra l-erba' rġiel mixlija bil-qtil involontarju tagħha. Il-ġurnal jirrapporta li eluf ta' turisti żgħażagħ mistennij jiġu Malta għal parties u festivals internazzjonali li se jsiru dan is-sajf hekk kif Malta fetħet il-bieb għall-avvenimenti tal-massa filwaqt li pajjiżi oħrajn fl-Ewropa qed jagħlquhom. Il-ġurnal jikkwota lill-ewroparlamentari Roberta Metsola tgħid li l-Partit Nazzjonalista jrid jinbidel jew imut waqt li jrid iħares lejn il-ġejjieni minflok jiffoka fuq in-nostalġija. In-Nazzjon In-Nazzjon jikkwota lill-Kap Nazzjonalista Adrian Delia jgħid li l-konklużjonijiet tal-awditur Ġenerali jikkonfermaw li l-Gvern Laburista ftiehem mal-barranin biex jinsterqu l-Maltin u li l-Prim Ministru Robert Abela jrid jiddeċiedi jekk hux mal-Maltin jew mal-barranin li qed jisirquna kuljum. Il-ġurnal jirrapporta li l-perseveranza ta' Dr Adrian Delia u l-Oppożizzjoni wasslet biex id-diskussjonijiet bejn il-Gvern u l-Oppożizzjoni se jwasslu għal ftehim storiku li fih il-Gvern aċċetta l-prinċipji tal-Partit Nazzjonalista dwar emendi kostituzzjonali. Rappurtat ukoll kif 65 immigrant instabu pożittivi għal COVID-19. L-Orizzont L-Orizzont jippubblika ritratt tal-qraba ta' Miriam Pace u l-avukati tagħhom fl-aċċess tal-Qorti fis-sit ta' kostruzzjoni fil-Ħamrun fejn fil-bidu ta' Marzu li għadda seħħ l-inċident traġiku. Il-ġurnal jirrapporta li 65 immigrant li ddaħħlu Malta rriżultaw pożittivi għal COVID-19. Il-Prim Ministru Robert Abela kkwotat jgħid li l-biża' bla bażi m'għandhix titħalla tidħol fl-għeruq tas-soċjetà għax iżommna lura milli nagħmlu progress.